Beurtkrag: Noodstelsels ál wat ligte aanhou | Netwerk24
Deur William Horne 06 November 2019 11:18
Eskom het Woensdag gewaarsku dat die kragnetwerk onder ernstige druk is en dat beurtkrag op kort kennisgewing ingestel kan word.
Maak gereed vir kerslig... Eskom kan op kort kennisgewing beurtkrag instel.
In sy jongste waarskuwing verduidelik die nutsmaatskappy dat die hoeveelheid opwekkingsvermoë wat verlore is, nou 12 000 megawatt (MW) beloop. Dis weens verskeie eenhede by steenkoolkragsentrale wat onklaar geraak het.
Suid-Afrika se gemiddelde energieverbruik in die somermaande beloop sowat 30 000 MW.
Eskom sê hy bedryf sy dieselopwekkers en pomopopgaarskemas maksimaal om die ligte aan te hou, maar aangesien dit al sedert Maandag gedoen moes word, raak hul reserwes van diesel en water nou “kommerwekkend laag”.
Al probeer die kragreus dié reserwes nou weer opbou, beteken die langdurige gebruik van die noodstelsels dat die kans op beurtkrag nou baie groter raak.
Eskom kan die vraag na krag nog behartig indien ’n maksimum van slegs 9 500 MW se opwekkingsvermoë onverwags verlore gaan, maar met vlakke hoër as dít is noodstelsels, wat nie vir lank ingespan kan word nie, ál wat beurtkrag kan afweer.
Eskom het weer eens ’n beroep op kragverbruikers gedoen om krag spaarsaam te gebruik.